钦定古今图书集成/明伦汇编/闺媛典/第221卷 > 欧选妻张氏
## 钦定古今图书集成/明伦汇编/闺媛典/第221卷 > 欧选妻张氏

按《凤阳府志》：“张氏，欧选妻。年十七归选，随夫往山东
翁任所。未几夫死，氏方妊，扶柩归里，毁容截发以守，
弥月生子伯。”抱泣柩前曰：“吾非爱死，恐孤无托，斩
欧氏如线之脉耳！”乃停柩室中，旁设苫块，寒暑寝食
不离，止二婢侍左右，诸婢仆一切发遣。既而伯患
痘甚危，氏又泣祷柩前。梦黄冠人曰：“汝子之病，汝知
之乎？泪者血也。子在腹中，母泪竭出，子即不足于血。
俟数日血足，而痘可起。”氏遂立天医王座事之。天启
元年，事闻，建坊，复其家，赐糈绢。